Ernani
Ernani er en opera i fire akter af Giuseppe Verdi med libretto af Francesco Maria Piave (1810-1876) baseret på Victor Hugos romantiske drama Hernani (1830).
Operaen var bestilt af teatret La Fenice i Venedig, hvor den blev uropført i 1844, og den blev straks meget populær.
Librettoen er henlagt til Spanien og Aachen (Aix-la-Chapelle) i året 1519 og handler om tre mænds kamp om den samme kvinde. 'Banditten' Ernani, Don Carlos (Karl 5.), konge af Spanien, og Don Ruy Gómez de Silva, spansk grande, vil alle giftes med Elvira (som er de Silvas niece), hvilket ender tragisk.